Терскол и сабийхэм папщIэ
«ЦIыхубзхэм лэжьапIэкIэ ядэIэпыкъуныр - зи ныбжьыр илъэси 3-м фIэмыкIа сабийхэм папщIэ IуэхущIапIэхэр къызэIухыныр» федеральнэ программэм ипкъ иткIэ Терскол къуажэм къыщрагъэжьащ сабий 40-м ятещIыхьа садыщIэ. ЩIыналъэ, щIыпIэ бюджетхэми халъхьэнур хэту, мы ухуэныгъэм текIуэдэну сом мелуан 32-р федеральнэ бюджетым къиутIыпщащ.
Иджыри къэс мы жылагъуэм мыпхуэдэ IуэхущIапIэ щхьэхуэ щыIакъым, цIыкIухэр зэкIуалIэр псэупIэ унэм щыхухаха фэтэритIырт икIи абы щIэхуэр сабий 28-рэт.
СадыщIэр школым пэгъунэгъуу къыщрагъажьэ. Ар зытетыну щIыпIэр зэтес ящIауэ, унэ лъабжьэр ягъэж. IуэхущIапIэр къызэIуахыну я мурадщ 2020 - 2021 гъэ еджэгъуэщIэр щыщIидзэжым ирихьэлIэу.
ТАРИМ Алисэ.
